

Αρκαλοχώρι, 08/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Φωταγωγήθηκε το εντυπωσιακό πυθαρόδεντρο στο Θραψανό**

Φωταγωγήθηκε το Σάββατο 7 Δεκεμβρίου, το εντυπωσιακό πυθαρόδεντρο στο Θραψανό, παρουσία πλήθους κόσμου, οι οποίοι μέτρησαν αντίστροφα μαζί με τον Δήμαρχο Μινώα Πεδιάδας Βασίλη Κεγκέρογλου για τη φωταγώγηση του ιδιαίτερου αυτού... «δέντρου» από πυθάρια.

Το όμορφο δέντρο από πυθάρια των αγγειοπλαστών της περιοχής, «κέρδισε» για άλλη μία φορά τις εντυπώσεις, βάζοντας από τη μια τους δημότες στο πνεύμα των Χριστουγέννων και αναδεικνύοντας από την άλλη, την τέχνη της αγγειοπλαστικής με την οποία είναι συνυφασμένη το Θραψανό!

Φέτος μάλιστα η φωταγώγηση του πυθαρόδεντρου, είχε ως σημείο αναφοράς τη λειτουργία των δια ζώσης Εργαστηρίων της Δομής στο Θραψανό, η οποία αναμένεται να εγκαινιαστεί το νέο έτος.

Η Πλατεία του Θραψανού γέμισε με κέφι, χαρά και χαμόγελα από νωρίς το απόγευμα. με την χορωδία του Δήμου Μινώα Πεδιάδας και χοράρχη την κ. Αργυρώ Ρέππα να βάζει τους παρευρισκόμενους στο κλίμα των ημερών με χριστουγεννιάτικες μελωδίες, δημιουργώντας μία όμορφη και εορταστική ατμόσφαιρα.

Μετά τη φωταγώγηση ο Πολιτιστικός Σύλλογος Θραψανού μοίρασε δώρα στα παιδιά και κέρασμα στους παρευρισκόμενους μαζί με τον Σύλλογο Γονέων και Κηδεμόνων του Δημοτικού και Νηπιαγωγείου Θραψανού.

Η όμορφη βραδιά συνεχίστηκε με μουσική, χορό και παιχνίδι με ανιματέρ για τα παιδιά και χριστουγεννιάτικο παζάρι από το Δημοτικό και το Νηπιαγωγείο Θραψανού.

Στην φωταγώγηση παρευρέθηκαν ο Σεβασμιώτατος Μητροπολίτης Αρκαλοχωρίου, Καστελλίου και Βιάννου κ.κ. Ανδρέας, ο Δήμαρχος, Αντιδήμαρχοι, Δημοτικοί Σύμβουλοι, πολιτιστικοί και άλλοι φορείς του Θραψανού που συνέβαλαν τα μέγιστα στις επιτυχημένες δράσεις της φωταγώγησης, καθώς και ο Καθηγητής του Τμήματος Εικαστικών Τεχνών της Σχολής Καλών Τεχνών Φλώρινας και επιστημονικά Υπεύθυνος του Έργου της Δομής στο Θραψανό Γιάννης Ζιώγας, οι οποίοι διασκέδασαν μαζί με τον κόσμο που βρέθηκε στην όμορφη Πλατεία του χωριού!